b'\n_START_ARTICLE_\nSorbitol\n_START_SECTION_\n\xc3\x9as industrial\n_START_PARAGRAPH_\nEl sorbitol \xc3\xa9s un s\xc3\xb2lid higrosc\xc3\xb2pic que s\'empra, a la ind\xc3\xbastria, d\'humectant per a mantenir diversos productes amb un grau d\'humitat adequat, aix\xc3\xad com a font d\'alcohol en la fabricaci\xc3\xb3 de resines. S\'utilitza en l\'elaboraci\xc3\xb3 d\'aliments, f\xc3\xa0rmacs i productes qu\xc3\xadmics. Usat tamb\xc3\xa9 com a condicionador de paper, t\xc3\xa8xtil, coles i cosm\xc3\xa8tics, i d\'emulsionant en la fabricaci\xc3\xb3 de pastissos i dol\xc3\xa7os per tal d\'impedir que se separin la fase aquosa i la fase grassa d\'aquests aliments; finalment, com que posseeix un poder edulcorant, m\xc3\xa9s important, que la sacarosa, s\'obt\xc3\xa9 el mateix sabor dol\xc3\xa7, amb una quantitat inferior de sorbitol.\n_START_SECTION_\n\xc3\x9as com a edulcorant\n_START_PARAGRAPH_\nEl sorbitol es fa servir d\'edulcorant en els aliments diet\xc3\xa8tics. \xc3\x89s qualificat com a edulcorant nutritiu perqu\xc3\xa8 cada gram del producte cont\xc3\xa9 2,4 calories, for\xc3\xa7a menys que les 4 de la sacarosa o el mid\xc3\xb3. \xc3\x89s l\'edulcorant que contenen generalment els xiclets "sense sucre". Se\'l coneix com a E-420._NEWLINE_E-420(i): Sorbitol (estabilitzant, humectant)_NEWLINE_E-420(ii): Sorbitol xarop (estabilitzant, humectant)\n_START_SECTION_\nEl sorbitol i la salut\n_START_PARAGRAPH_\nL\'organisme hum\xc3\xa0 metabolitza el sorbitol lentament. El sorbitol disposa d\'importants avantatges sobre la fructosa: menys valor cal\xc3\xb2ric i el fet que no sigui un sucre. A m\xc3\xa9s, no provoca c\xc3\xa0ries. La ingesti\xc3\xb3 excessiva de sorbitol (m\xc3\xa9s de 50g al dia) pot provocar dolor abdominal lleu i diarrea. En el fetge es pot transformar en glucosa i fructosa. _NEWLINE_El sorbitol es produeix en l\'interior del cos hum\xc3\xa0 i, si ho fa d\'una forma excessiva, pot resultar ser nociu. La retinopatia i la neuropatia diab\xc3\xa8tica podrien estar relacionades amb la pres\xc3\xa8ncia d\'excessiu sorbitol a les c\xc3\xa9l\xc2\xb7lules dels ulls i dels nervis.'